text: Lokale fodboldspillere færdige ved OL
  14 august 2016 kl. 12.56
  Kvartfinalen blev sidste stop for det danske OL-landshold i fodbold. Nigeria vandt 2-0. Esbjerg-målmanden Jeppe Højbjerg har fået fuld spilletid i alle Danmarks fire kampe i Brasilien.
  Efter mange afbud tæt på OL var der ikke de største forventninger til Niels Frederiksens OL-landshold i fodbold.
  Men de nåede kvartfinalen, hvor Nigeria dog blev for stor en mundfuld.
  I Salvador tabte Danmark 0-2 til Nigeria, der havde den mangeårige Chelsea-midtbanespiller John Obi Mikel som anfører og første målscorer. Aminu Omar fra tyrkiske Osmanlispor, der torsdag møder FC Midtjylland i Europa League, blev anden målscorer.
  Dermed er det farvel til OL for landsholdet og de fire spillere fra TV SYDs sendeområde: Jeppe Højbjerg og Casper Nielsen, begge fra Esbjerg fB samt FC Fredericias Mathias Hebo Rasmussen og Lukas Fernandes fra Sønderjyske. Sidstnævnte måtte dog nøjes med at se alle Danmarks kampe fra udskiftningsbænken, mens Mathias Hebo Rasmussen var med de sidse 10 minutter mod Brasilen.
  Danmark forlader turneringen med en målscore på 1-6 efter fire kampe. Silkeborgs Robert Skov scorede det enlige danske mål i turneringen. Det var i sejren over Sydafrika.
  Semifinalerne spilles tirsdag aften, hvor vi dog fortsat kan glæde os over nordisk islæt. Klokken 18.00 tørner værterne fra Brasilien nemlig sammen med Sverige. Den anden semifinale spilles klokken 21.00. Her står Danmarks banemænd fra Nigeria overfor Tyskland.
  
  